“บัวหลวง” เปิดตัว Global Trade Master เทรดหุ้น 3 ตลาด “สหรัฐ-ฮ่องกง-เวียดนาม”
“บล.บัวหลวง” เปิดตัว “Global Trade Master” แพลตฟอร์มเทรด 3 ตลาดหุ้นชั้นนำในต่างประเทศ “สหรัฐ-ฮ่องกง-เวียดนาม” ด้วย 4 ฟีเจอร์หลัก
“บล.บัวหลวง” เปิดตัว “Global Trade Master” แพลตฟอร์มเทรด 3 ตลาดหุ้นชั้นนำในต่างประเทศ “สหรัฐ-ฮ่องกง-เวียดนาม” ด้วย 4 ฟีเจอร์หลัก
12 ม.ค. 2566

บล.บัวหลวง เปิดตัวแพลตฟอร์มลงทุนหุ้นต่างประเทศใหม่ “Global Trade Master” ที่มาพร้อมกับ 4 ฟีเจอร์หลักและเครื่องมือช่วยวิเคราะห์หุ้นสุดล้ำ ภายใต้แนวคิด “ที่เดียวครบ ง่ายสำหรับทุกคน” เปิดบัญชีครั้งเดียวเทรดหุ้นออนไลน์ได้ 3 ตลาดทั้งสหรัฐฯ ฮ่องกง และเวียดนาม พร้อมเข้าถึงการลงทุนหุ้นสหรัฐฯ ในรูปแบบ US Fractional Shares และตลาดหุ้นเวียดนามได้ด้วยตัวเอง
ด้าน นายบรรณรงค์ พิชญากร กรรมการผู้จัดการอาวุโส กิจการค้าหลักทรัพย์ บล.บัวหลวง เปิดเผยว่า ปัจจุบันผู้ลงทุนไทยให้ความสนใจลงทุนต่างประเทศเพิ่มขึ้น สะท้อนผ่านมูลค่าเงินลงทุนในหลักทรัพย์ต่างประเทศที่ลงทุนผ่านบริษัทหลักทรัพย์ ณ สิ้นเดือน ต.ค.65 ที่อยู่ประมาณ 1.2 แสนล้านบาท เพิ่มขึ้น 10% เมื่อเทียบกับช่วงเดียวกันของปีก่อน และเพิ่มขึ้นประมาณ 2 เท่า เมื่อเทียบกับเดือน ต.ค.63 หลังธนาคารแห่งประเทศไทย (ธปท.) ผ่อนคลายเกณฑ์การนำเงินออกไปลงทุนในต่างประเทศ ขณะที่การลงทุนต่างประเทศยังช่วยกระจายความเสี่ยง, ลดความผันผวนของพอร์ตลงทุน และแสวงหาผลตอบแทนที่สูงกว่าการลงทุนในประเทศ
ล่าสุด บริษัทยกระดับการลงทุนต่างประเทศไปอีกขั้นหลังเปิดบริการลงทุนต่างประเทศใน 3 ตลาดหุ้นชั้นนำอย่างสหรัฐฯ ฮ่องกง และเวียดนามผ่านระบบ Global Invest ครั้งแรกเมื่อปี 62 ด้วยการพัฒนาระบบซื้อขายหุ้นต่างประเทศตัวใหม่ล่าสุดภายใต้ชื่อ “Global Trade Master” ที่เป็นมากกว่าแพลตฟอร์มซื้อขายหุ้นต่างประเทศทั่วไป
โดยมาพร้อมกับเครื่องมือวิเคราะห์หุ้นสุดล้ำที่จะทำให้การลงทุนต่างประเทศเป็นเรื่องง่าย สามารถใช้งานได้แบบไม่มีค่าใช้จ่ายเพิ่มเติม เช่น ข้อมูลเชิงพื้นฐาน, สัญญาณทางเทคนิค, อัตราส่วนทางการเงิน, ข่าวสารด้านลงทุน และมุมมองลงทุนจากนักวิเคราะห์ ผู้ลงทุนสามารถเปิดบัญชีซื้อขายหุ้นต่างประเทศออนไลน์เพียงครั้งเดียวก็ลงทุนได้ถึง 3 ตลาด คือ สหรัฐฯ ฮ่องกง และเวียดนาม โดยไม่จำกัดวงเงินลงทุนขั้นต่ำและวงเงินลงทุนครั้งแรก
สำหรับ 4 ฟีเจอร์หลักออกแบบมาให้ใช้งานง่ายตอบโจทย์ผู้ที่ต้องการลงทุนหุ้นต่างประเทศ คือ
1.Markets ซื้อขายหุ้นต่างประเทศออนไลน์ได้ครบ 3 ตลาดทั้งตลาดสหรัฐฯ ฮ่องกง เวียดนาม ไม่ว่าจะเป็นหุ้นหรือ ETF กว่า 10,000 ตัว โดยมีค่าธรรมเนียมขั้นต่ำในแต่ละตลาดเพียง 3 ดอลลาร์สหรัฐ, 50 ดอลลาร์ฮ่องกง และ 300,000 ดอง ตามลำดับ ขณะเดียวกันยังสามารถลงทุนหุ้นในตลาดเวียดนามออนไลน์ได้ด้วยตนเอง จากเดิมที่ต้องส่งคำสั่งซื้อขายผ่านผู้แนะนำการลงทุน นอกจากนั้นยังซื้อขายหุ้นสหรัฐฯ ในรูปแบบ US Fractional Shares ได้ด้วย สามารถซื้อหุ้นเป็นเศษหุ้นได้มากถึง 5 ทศนิยม โดยไม่จำเป็นต้องซื้อหุ้นเต็มจำนวน มูลค่าลงทุนขั้นต่ำเริ่มต้นเพียง 1 ดอลลาร์สหรัฐฯ ค่าธรรมเนียมเพียง 1 ดอลลาร์สหรัฐฯ ต่อรายการ (ไม่รวมค่าธรรมเนียมอื่น ๆ)
2.Analytics เครื่องมือสนับสนุนก่อนตัดสินใจลงทุน ด้วยการวิเคราะห์ข้อมูลเชิงพื้นฐาน (Fundamental) ที่รวบรวมราคาเป้าหมายหุ้นทั่วโลกไว้ในที่เดียว และข้อมูลเชิงเทคนิค (Technical) ด้วยสัญญาณ Bull และ Bear ที่แสดงข้อมูลให้อัตโนมัติ มาพร้อมข้อมูลตลาดหุ้นหลักทั่วโลก และข่าวสารลงทุนจากหลากหลายสำนักข่าวต่างประเทศชั้นนำ
3.Quick Trade ฟีเจอร์ที่จะทำให้การซื้อขายหุ้นต่างประเทศมีความรวดเร็วมากยิ่งขึ้นมาพร้อมกลยุทธ์พิเศษที่สามารถเพิ่มการส่งคำสั่งซื้อขายหุ้นตามเงื่อนไขได้แบบอัตโนมัติ โดยไม่ต้องเฝ้าหน้าจอกับเมนู Advanced Order ที่สำคัญยังมีข้อมูลราคาซื้อขายหุ้นสหรัฐฯ US Real-Time Market Price ไว้ให้บริการด้วย
4.Global Investing Services บริการลงทุนต่างประเทศครบจบตั้งแต่ฝากเงิน, โอนเงินระหว่างสกุล, สรุปทุกธุรกรรมการลงทุน พร้อมคำแนะนำการลงทุนต่างประเทศจากทีมงานมืออาชีพ
โดยปัจจุบันผู้ลงทุนสามารถเข้าใช้บริการ Global Trade Master ได้ 2 ช่องทาง คือ แอปพลิเคชัน Streaming และเว็บไซต์หลักทรัพย์บัวหลวง โดยเร็ว ๆ นี้ จะเปิดให้ใช้บริการผ่านแอปพลิเคชัน Global Trade Master เพิ่มเติมอีกหนึ่งช่องทาง ซึ่งสามารถดาวน์โหลดได้บนโทรศัพท์มือถือ iOS และ Android